三月三日祀事畢因脩禊事于靈梵以高閣一長望分韻賦詩得一字
作者：朱熹
朝代：宋

paragraphs: 逝川無停波，歲月一何疾。
居然雨露濡，我意日蕭瑟。
共惟西山足，宰樹久蒙密。
晤言起哀敬，時事該禮律。
肴羞既紛羅，薦饋亦芳苾。
周旋極悽愴，俛仰詎終畢。
更衣適精舍，鄰曲會茲日。
簋黍畀煇胞，從容罄膋膟。
嘉賓更盤礴，環堵窺逸筆。
即事君獨哦，非才我何述。
矧茲衰病餘，苦畏煩慮怵。
賦罷掩寒棲，存存常抱一。